ROJ-anklager undrer sig over erstatningskrav
Den terrorsigtede kurdiske tv-station ROJ TV kræver erstatning. Kravet vækker undren hos anklagemyndigheden.
Onsdag D. 5. JANUAR 2011 KL. 08:58 - opdateret Tirsdag D. 4. JANUAR 2011 KL. 16:05
En politimand bærer effekter ud fra ROJ TV ved en ransagning, efter tv-stationen blev tiltalt efter terrorparagraffen 31. august 2010. ROJ TV kræver nu erstatning fra politiet.
Modtag en e-mail, når Karl Erik Stougaard har skrevet en ny artikel
Selvom hovedsagen mod kurdiske ROJ TV først kommer for retten til august, så varmer anklagemyndigheden og tv-stationens forsvarer Bjørn Elmquist allerede nu op med en række slagsmål.
Således kræver ROJ TV nu erstatning for en indefrysning af tv-stationens midler i efteråret. En indefrysning som landsretten underkendte den 6. december sidste år.
Kravet fra den terrorsigtede tv-station vækker undren hos vicestatsadvokat Anders Risager, der er anklager i sagen.
”Jeg har ikke set noget erstatningskrav, og jeg har ikke set nogen som helst begrundelse for et erstatningskrav. De har fået pengene udbetalt med renter, så jeg har svært ved at se problemet,” siger Anders Risager.
Læs også: Holland: PKK sender penge til medier
Han afviser, at nederlaget til anklagemyndigheden kan ses som en indikation af beviserne forud for hovedsagen til august.
”Der er ikke sket en prøvelse af beviserne. Det var et foreløbigt retsskridt, som skulle sikre staten sagsomkostninger, og det skulle sættes op imod et medies ytringsfrihed. Der mente landsretten, at statens krav på sagsomkostninger må vige for ytringsfriheden. Det er ikke overhovedet en strømpil forud for hovedsagen. Landsretten skriver intet om beviserne i afgørelsen,” påpeger Anders Risager.
Han har i starten af december været i Tyrkiet for at afhøre vidner sammen med blandt andet efterforskere fra Københavns Politi. Præcis hvem der er blevet afhørt ønsker Anders Risager ikke at fortælle men ifølge Berlingskes oplysninger drejer det sig om blandt andet afhoppere fra den kurdiske oprørsgruppe PKK, der er blevet truet på tv-udsendelser på ROJ TV.
Afhøringerne er dog ikke blevet foretaget med ROJ TV’s gode vilje. Således har Bjørn Elmquist forgæves protesteret til landsretten over afhøringerne. Elmquist var også inviteret med til at overvære afhøringerne, men ROJ-forsvareren har afslået at komme med.
Sagen mod ROJ TV, der er tiltalt efter terrorparagraffen, bliver stadig efterforsket hos Københavns Politi. Den største del af forberedelsen forud for retssagen er oversættelse af talrige udsendelser fra ROJ TV, der skal vises under retssagen til efteråret.
Sideløbende efterforsker Københavns Politi fortsat de økonomiske og personlige forbindelser mellem ROJ TV og PKK, der står på EU’s terrorliste.
”Der er løbende efterforskning i sagen, og vi vil stadig forsøge at få ledelsen i ROJ TV og Mesopotamia Broadcast til at møde op til afhøring. Det har de indtil nu afvist,” siger Anders Risager og tilføjer:
”Det centrale i sagen er stadig indholdet i tv-udsendelserne, og der foregår lige nu et stort oversætningsarbejde med at oversætte udsendelserne. Det centrale er indholdet af udsendelserne, men det er også interessant at kigge på hvem der udøver ledelsen af tv-stationen, da det også sætter sit præg på udsendelserne. Derfor kigger vi også nærmere på det,” siger Anders Risager.
Eventuelle nysgerrige og tilhørere til den historiske terrorsag til august skal derfor forberede sig til intenst tv-kiggeri.
”Der bliver vist en del fjernsyn til retssagen. Det er vigtigt at understrege, at det ikke er en eller to udsendelser. Det er mange udsendelser, som vi vil vise under retssagen,” siger Anders Risager.
Den kurdiske forbindelse - Sagen om ROJ TV
Berlingske Tidende har i vores undersøgelse af sagen mod ROJ TV foreløbig dokumenteret:
Det kurdiske ROJ TV har på topniveau tætte forbindelser til PKK. Det er første gang, at der påvises en direkte sammenhæng mellem TV-stationen og PKK, der er på EUs terrorliste.
Fotos fra 2006 placerer topfolk i ROJ TV i selskab med PKK-ledere - bl.a. daværende adm. dir. Manouchehr Zonoozi til møde hos PKK-leder Murat Karayilan.
En lydoptagelse fra 2008 afslører, at Zonoozi blev fyret fra ROJ TV af PKK-manden Abdullah Sen, kaldet »Hamza«. Hamza er anklaget i Tyskland for at være en højtstående PKK-leder. Også belgisk og dansk politi har Hamza i søgelyset.
Den Kurdiske Kulturfond har siden 1998 været i politiets søgelys for mulig hvidvaskning. Fonden har uddelt 118 mio. kr. til ROJ TV . Efter Berlingske Tidendes afsløringer har Civilstyrelsen nu tvangsafsat bestyrelsen i fonden, fordi den »groft har tilsidesat sine pligter«.
Rigsadvokaten besluttede i august 2010 at rejse tiltale mod ROJ TV efter terrorparagraffen i straffeloven. En skyldig-kendelse kan lukke TV-stationen. Samtidig blev ROJ TV’s økonomiske midler indefrosset af de danske myndigheder. Indefrysningen er siden blevet underkendt af to retsinstanser, senest i Østre Landsret den 6. december 2010.
Selve terrorsagen mod ROJ TV starter ved Københavns Byret til august.
Læs meget mere om sagen på berlingske.dk/roj
Holland: PKK sender penge til medier